સોમવારથી ભારતીય જનતા પાર્ટીના ચૂંટણી પ્રચાર માટે વડાપ્રધાન નરેન્દ્ર મોદી ગુજરાતની મુલાકાતે આવ્યા હતા. તેમણે ભૂજથી પોતાના ચૂંટણી પ્રચાર કાર્યક્રમના શ્રીગણેશ કર્યા. પૂજા-પાઠ બાદ તેમણે ભૂજ, રાજકોટ, અમરેલી અને છેલ્લે સુરત, એમ ચાર જગ્યાએ સભાનું સંબોધન કર્યું હતું અને કોંગ્રેસ પર આકરા પ્રહારો કર્યા હતા. વડાપ્રધાન બન્યા નરેન્દ્ર મોદી અનેક રાજ્યોમાં ચૂંટણી પ્રચારમાં ભાગ લઇ ચૂક્યા છે, પરંતુ ગુજરાતની ચૂંટણી તેમને માટે તથા ભાજપ માટે અત્યંત મહત્વપૂર્ણ છે. 19 વર્ષ બાદ પહેલીવાર ગુજરાતની ચૂંટણી સમયે નરેન્દ્ર મોદી રાજ્યના મુખ્યમંત્રી નથી. આ કારણે જ સમગ્ર દેશની નજર પણ ગુજરાતની ચૂંટણી પર મંડાયેલી છે. એક વર્ગ માને છે કે, પીએમ મોદીની લોકપ્રિયતા ધીરે-ધીરે ઘટી રહી છે, તો એક વર્ગ માને છે કે, પીએમ મોદીની લોકપ્રિયતા યથાવત છે અને ધીરે-ધીરે વધી રહી છે. આ બધા વચ્ચે વચ્ચે વડાપ્રધાન નરેન્દ્ર મોદીની એક તસવીર સામે આવી છે, જેને અંગે ચર્ચા-વિચારણા થઇ રહી છે.